Sophie Turner
Sophie Turner (s. 21. helmikuuta 1996 Northampton, Englanti)[1] on brittiläinen näyttelijä, joka esittää Sansa Starkia HBO:n televisiosarjassa Game of Thrones (2011–). Vuonna 2016 hän esiintyi Jean Greyn roolissa supersankarielokuvassa X-Men: Apocalypse ja tulee jatkamaan roolissaan vuonna 2019 elokuvassa X-Men: Dark Phoenix.
Turner syntyi Northamptonissa, mutta perhe muutti Warwickiin hänen ollessaan kaksivuotias. Warwickissa hän liittyi paikalliseen nuorisoteatteriin, Playbox Theatreen, johon hän kuuluu edelleen.[1][2] Hän kävi koulua Warwick Prep Schoolissa 11-vuotiaaksi asti, kunnes siirtyi tytöille tarkoitettuun King’s High Schooliin. Vuonna 2012 hän suoritti toisen asteen GCSE-kokeet yhdeksässä aineessa saaden viidestä aineesta korkeimman arvosanan ja neljästä toiseksi korkeimman. Hän opiskelee päättökokeisiin kolmea ainetta: psykologiaa, historiaa sekä englannin kieltä ja kirjallisuutta.[2]
Turner sai ensimmäisen televisioroolinsa vuonna 2009, kun hänet valittiin yhdysvaltalaisen HBO:n tuottamaan televisiosarjaan Game of Thrones.[3] Hän esittää Eddard Starkin vanhinta tytärtä Sansaa. Turnerin koulun draamaopettaja rohkaisi häntä koe-esiintymään rooliin. Hän värjäsi vaaleat hiuksensa punaruskeiksi roolia varten. Sarjaa alettiin esittää keväällä 2011. Turner on saanut roolistaan Young Artist -palkintoehdokkuuden.[2]
Vuonna 2012 Turner valittiin Isabel Coixetin ohjaaman jännityselokuvan Another Me pääosaan. Elokuva sai ensi-iltansa marraskuussa 2013 Rooman elokuvajuhlilla. Vuonna 2013 Turner esiintyi myös Adeline Marchin roolissa BBC:n televisioelokuvassa Kolmastoista kertomus. Turner näyttelee Heatheria vuoden 2015 toimintakomediassa Barely Lethal.
Tammikuussa 2015 ilmoitettiin Turnerin valitsemisesta nuoren Jean Greyn rooliin Bryan Singerin ohjaamassa supersankarielokuvassa X-Men: Apocalypse.[4][5] Se sai ensi-iltansa toukokuussa 2016.
VuosiPalkintoRooliTulos2011Screen Actors Guild -palkinto parhaasta ryhmästäGame of ThronesScream-palkinto parhaasta ryhmästä draamasarjassaGame of Thrones2012Young Artist -palkinto parhaasta naissivuosasta televisiosarjassaGame of Thrones
Luokka:Englantilaiset näyttelijät Luokka:Vuonna 1996 syntyneet Luokka:Elävät henkilöt Luokka:Seulonnan keskeiset artikkelit